Diari Oficial de la Generalitat Valenciana


Sumari del DOGV 7018, del 07-05-2013 (2013/4375)

RESOLUCIÓ de 29 d'abril de 2013, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre la Generalitat, les Diputacions Provincials de València i Castelló, la Federació Valenciana de Municipis i Províncies, i el Consell de Cambres Oficials de Comerç, Indústria i Navegació de la Comunitat Valenciana, en matèria d'Administració Electrònica en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7018

Data del DOGV
:   07-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4375


Data del document
:   29-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 29 d'abril de 2013, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre la Generalitat, les Diputacions Provincials de València i Castelló, la Federació Valenciana de Municipis i Províncies, i el Consell de Cambres Oficials de Comerç, Indústria i Navegació de la Comunitat Valenciana, en matèria d'Administració Electrònica en l'àmbit de la Comunitat Valenciana. [2013/4375]  
  
La Generalitat, les diputacions provincials de València i Castelló, la Federació Valenciana de Municipis i Províncies, i el Consell de Cambres Oficials de Comerç, Indústria i Navegació de la Comunitat Valenciana han subscrit, prèvia tramitació reglamentària, el 10 de desembre de 2012, el conveni de col·laboració en matèria d'Administració Electrònica en l'àmbit de la Comunitat Valenciana.  
En compliment del que establix la clàusula sisena del mencionat conveni, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 307/2013 i que figura com a annex d'esta resolució.  
  
Valencia, 29 d'abril de 2013.- La directora general del Secretariat del Consell i Relacions amb Les Corts: Marta Martí Arador.  
  
  
Conveni de col·laboració entre la Generalitat, les diputacions provincials de València i Castelló, la Federació Valenciana de Municipis i Províncies, i el Consell de Cambres Oficials de Comerç, Indústria i Navegació de la Comunitat Valenciana, en matèria d'Administració Electrònica en l'àmbit de la Comunitat valenciana  
  
València, 10 de desembre de 2012  
  
Reunits  
D'una part, Juan Carlos Moragues Ferrer, conseller d'Hisenda i Administració Pública segons el Decreto 20/2012, de 7 desembre, del President de la Generalitat, fent ús de les atribucions i funcions que s'assignen en matèria de tecnologíes de la informació i comunicació de l'administració pel Decret 19/2012, de 7 de desembre, del President de la Generalitat, actuant en nom i representació de la Generalitat, de conformitat amb l'article 28, lletres c), g) i ll), de la Llei 5/1983, de 30 de desembre, del Consell, i l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim jurídic i pressupostari dels convenis que subscriga la Generalitat Valenciana, i facultat expressament per a la firma del present conveni per acord del Consell, de data 23 de novembre de 2012.  
  
D'una altra part, José Vicente Morata Estragues, president del Consell de Cambres Oficials de Comerç, Indústria i Navegació de la Comunitat Valenciana (d'ara en avant, les cambres), domiciliada a València, en la plaça Alfons el Magnànim 12, amb CIF M6115787F, facultat per al present acte per raó de l'article 52 del Decret 158/2001, de 15 d'octubre, del Govern Valencià.  
D'una altra part, Alfonso Rus Terol, com a president de la Diputació de València, de conformitat amb el que preveu l'article 34 de la Llei 7/1985, de 2 d'abril, reguladora de les bases de règim local, actuant en nom i representació d'esta diputació, facultat expressament per a la firma del present conveni per acord plenari de 16 d'octubre de 2012, assistit pel secretari general d'esta corporació, Vicente Rafael Boquera Matarredona, en exercici de les funcions de fe pública que li atribuïx el punt 1 de la disposició addicional segona de la Llei 7/2007, de 12 d'abril, de l'Estatut Bàsic de l'Empleat Públic.  
  
D'una altra part, Javier Moliner Gargallo, president de la Diputació de Castelló, en representació d'esta administració local facultat expressament per a la firma del present conveni per acord plenari de 24 d'abril 2012, i assistit pel secretari general de la Diputació, Manuel Pesudo Esteve.  
I d'una altra part, Elena Bastidas Bono, com a representant legal de la Federació Valenciana de Municipis i Províncies com a presidenta de la dita entitat, d'acord amb les facultats que té atribuïdes per l'article 35 dels Estatuts de la FVMP.  
Totes els intervinents, en les representacions amb què actuen, afirmen i reconeixen recíprocament la seua capacitat, legitimació, suficiència i vigència de les respectives facultats per a celebrar el present conveni i  
  
Exposen  
  
En data 3 de juliol de 2008, la Generalitat, les diputacions provincials i la Federació Valenciana de Municipis i Províncies van subscriure un conveni marc, en matèria d'administració electrònica en l'àmbit de la Comunitat Valenciana, per mitjà del qual s'establix el marc general de col·laboració per a l'impuls de l'administració electrònica en la Comunitat Valenciana, especialment entre administracions municipals. Per a això, de conformitat amb la clàusula segona, les parts es comprometen a promoure la cessió de plataformes electròniques, sistemes, aplicacions o programari de titularitat de qualsevol d'elles per a ser usades no sols per altres administracions sinó també per altres institucions i entitats. La clàusula tercera del conveni, per a un millor compliment, preveu la possibilitat de subscriure convenis de col·laboració amb institucions corporatives com en el present cas.  
  
Així mateix com a resultat del conveni marc se subscriu en data 26 de març de 2012 un conveni de col·laboració entre la Generalitat, les diputacions provincials de València i Castelló i la Federació Valenciana de Municipis i Províncies per al desenrotllament i posada en servici de la Plataforma d'Administració Electrònica.   
El Consell de Cambres Oficials de Comerç, Indústria i Navegació de la Comunitat Valenciana, integrat per les Cambres de Comerç d'Alcoi, Alacant, Castelló, Orihuela i València, es configura d'acord amb el que establix la Llei 11/1997, de 16 d'octubre de la Comunitat Valenciana, com una corporació de dret públic, amb personalitat jurídica pròpia i plena capacitat d'obrar, i actua en este conveni com a representant de les esmentades cambres de la Comunitat Valenciana, que es configuren com a òrgans consultius i de col·laboració amb les administracions públiques per a la promoció d'activitats de suport al desenrotllament empresarial, la internacionalització i altres funcions d'interés general per a la comunitat comercial i empresarial.  
  
El Consell defén els interessos generals del comerç, la indústria, la navegació i les activitats de servicis de les empreses de la Comunitat Valenciana integrades en les respectives cambres, al mateix temps que col·labora amb l'Administració autonòmica en totes les matèries relacionades amb l'economia i l'empresa, fomenta totes les accions que siguen necessàries a fi d'impulsar la competitivitat i el progrés de les empreses valencianes per mitjà de la implantació i integració de les tecnologies de la informació i comunicació (TIC) en els seus processos negociadors, organitzatius i funcionals, desplegant plans i projectes de modernització, tant en matèria tecnològica estricta, com de qualitat, aspectes estretament enllaçats en l'era del coneixement.  
  
La Llei 3/2010, de 5 de maig, d'Administració Electrònica, d'acord amb el seu preàmbul, pretén impulsar una administració electrònica moderna de manera homogènia, coordinada i col·laboradora en el marc de la Comunitat Valenciana i de totes les administracions i organitzacions públiques pròpies d'eixe àmbit territorial, promovent, alhora, la immersió tecnològica de ciutadans i ciutadanes, empreses i organitzacions socials. No sols reconeix la llei el dret dels ciutadans a relacionar-se amb les administracions públiques per mitjans electrònics sinó que també obliga les corporacions de dret públic de la Comunitat Valenciana a aplicar el que esta disposa.   
Per tot això, es formalitza este conveni de col·laboració, que no implica obligacions econòmiques per a cap de les parts, d'acord amb les clàusules següents.  
  
  
Clàusules  
  
Primera. Objecte  
Per mitjà d'este conveni de col·laboració, la Generalitat, la Diputació Provincial de València, la Diputació Provincial de Castelló i la Federació Valenciana de Municipis i Províncies, cedixen al Consell de Cambres Oficials de Comerç, Indústria i Navegació de la Comunitat Valenciana (d'ara en avant les cambres) l'ús de la Plataforma d'Administració Electrònica de titularitat conjunta que tenen, a fi de permetre'n a les cambres de comerç la instal·lació en els seus sistemes informàtics, la utilització i la millora, i d'esta manera, facilitar l'accés als ciutadans/empreses a relacionar-se amb les administracions i amb altres empreses a través de mitjans electrònics.  
  
Segona. Aplicacions de la plataforma d'administració electrònica que se cedixen.  
Se cedix a les cambres el codi font d'aquells components que han sigut inclosos en l'àmbit del conveni marc subscrit entre les parts intervinents el 3 de juliol de 2008 en matèria d'administració electrònica.  
  
Així mateix se cedix l'ús dels components que com que no són propietat de les parts, no tenen limitació d'ús.  
  
Tercera. Obligacions de les parts.   
1. La Generalitat, la Diputació Provincial de València, la Diputació Provincial de Castelló i la Federació Valenciana de Municipis i Províncies es comprometen en l'àmbit territorial respectiu a realitzar les accions següents:  
a) Proporcionar, sense cap càrrec, el codi font de la Plataforma d'Administració Electrònica per a EELL de la Comunitat Valenciana en la versió existent en el moment de la firma d'este conveni.  
  
b) Cedir, de la mateixa manera, futures versions de la Plataforma d'Administració Electrònica, si n'hi haguera.  
c) Facilitar la informació i documentació tècnica necessària relativa a la Plataforma d'Administració Electrònica.  
2. El Consell de Cambres Oficials de Comerç, Indústria i Navegació de la Comunitat Valenciana, per la seua banda, es compromet a realitzar les accions següents:  
a) A no facilitar a tercers ni els programes objecte de cessió ni cap documentació associada, sense el consentiment de la Generalitat, les diputacions provincials i la Federació Valenciana de Municipis i Províncies.  
b) Informar sobre les modificacions, adaptacions i ampliacions que realitze sobre la Plataforma d'Administració Electrònica cedida i que hagen sigut elevades per la Comissió Tècnica de Seguiment.  
c) Proporcionar, sense cap càrrec, el codi font de les modificacions introduïdes en el programari de la Plataforma d'Administració Electrònica, sempre que li foren sol·licitades per la Generalitat, les diputacions provincials i la Federació Valenciana de Municipis i Províncies.  
  
d) Incloure una referència a l'existència del present conveni en tota informació o comunicació que es realitze sobre la Plataforma d'Administració Electrònica cedida.  
  
Quarta. Comissió tècnica de seguiment.  
Es constituïx una comissió tècnica de seguiment que ha de vetlar pel compliment d'este conveni i estarà integrada per un representant de cada una de les parts.  
La comissió pot ser convocada per qualsevol dels membres amb una indicació prèvia dels assumptes a tractar en la convocatòria, per a portar el seguiment i informar dels treballs realitzats per cada part.   
La comissió tècnica de seguiment, en tot cas, ha de consensuar en l'àmbit tecnològic les modificacions, adaptacions i ampliacions que sobre la plataforma cedida realitzen les cambres.  
  
Quinta. Difusió del conveni  
El contingut d'este conveni pot ser utilitzat per les entitats firmants per a altres iniciatives, projectes, convenis, congressos i totes aquelles iniciatives o esdeveniments que suposen un bon ús.  
En totes les activitats i resultats objecte d'este conveni és obligatori incloure i citar-ne clarament les parts.   
Sexta. Entrada en vigor, duració i resolució del conveni  
Este conveni entra en vigor el mateix dia de la firma, ha de publicar-se en el DOCV, i té una duració de quatre anys, sense perjuí que se n'acorde per les parts expressament la pròrroga amb una antelació mínima d'un mes a la data del venciment.  
Així mateix, les parts poden denunciar el conveni en qualsevol moment, sempre amb un preavís d'un mes com a mínim d'antelació a l'efectivitat de la denúncia.  
Finalment, el conveni s'extingix per les altres causes legalment previstes i, en especial, per la ineficàcia sobrevinguda, l'incompliment del conveni o de qualsevol de les obligacions que conté, o per altres causes d'invalidesa.  
  
Sèptima. Protecció de dades de caràcter personal  
Als efectes d'este conveni i d'acord amb el que establix la Llei 15/1999, en matèria de Protecció de Dades de Caràcter Personal, les cambres són responsables del fitxer de les dades contingudes en el sistema i han de complir totes les obligacions derivades de la dita condició. Les cambres no poden comunicar, cedir o facilitar l'accés a les dades obtingudes dels usuaris del sistema a través del programari de la Plataforma d'Administració Electrònica.  
  
Octava. Jurisdicció que s'aplica  
Les qüestions litigioses que puguen sorgir en la interpretació o incompliment de les obligacions que es deriven d'este conveni, i que no hagen pogut ser dirimides per la comissió de seguiment prevista en la clàusula quarta, se sotmetran a la jurisdicció contenciosa administrativa, i l'òrgan competent per al seu coneixement és el Tribunal Superior de Justícia de la Comunitat Valenciana (article 10 de la Llei 29/1998, de 13 de juliol, Reguladora de la Jurisdicció Contenciosa Administrativa).  
I en prova de conformitat, les parts subscriuen este conveni en quíntuple exemplar i a un sol efecte, en la data i lloc abans indicats.   
  
  
El conseller d'Hisenda i Administració Pública   
Juan Carlos Moragues Ferrer  
  
El president del Consell de Cambres Oficials de Comerç, Indústria i Navegació de la Comunitat Valenciana  
José Vicente Morata Estragues  
  
El president de la Diputació de València  
Alfonso Rus Terol  
  
El president de la Diputació de Castelló  
Javier Moliner Gargallo  
  
La presidenta de la Federació Valenciana de Municipis i Províncies  
Elena Bastidas Bono  
   
El secretari general de la Diputació de València  
Vicente Rafael Boquera Matarredona  
  
El secretari general de la Diputació de Castelló  
Manuel Pesudo Esteve